Emirates-waardin sterf ná val uit vliegtuigArgieffoto Die lugwaardin van Emirates Airlines wat Woensdagaand kritieke beserings opgedoen het nadat sy glo van ŉ stilstaande vliegtuig by die Entebbe-lughawe in Uganda gespring het, is dood. Maroela Media het vroeër berig die vrou, wat intussen as Elena Vassileva (46) geïdentifiseer is, het glo die vliegtuig se nooddeur oopgemaak en self uitgespring terwyl passasiers, wat onderweg was na Dubai, aan boord gegaan het. Daar is wyd bespiegel dat Vassileva dalk haar eie lewe wou neem aangesien sy volgens passasiers glo voor die voorval in ŉ woordewisseling met haar kollegas betrokke was. ŉ Ander ooggetuie het gesê dat sy na bewering ŉ glasbottel onder haar ken gehou het voordat sy gespring het. Polisieowerhede in Uganda en dié land se burgerlike lugvaartowerheid het bevestig dat hulle die “verwarrende omstandighede” rakende Vassileva se dood ondersoek. Volgens African News Agency (ANA) is die vrou glo reeds met haar aankoms by die hospitaal dood verklaar. Emirates Airlines het glo nié haar dood in ŉ verklaring bevestig nie ten spyte daarvan dat die hospitaal die vrou se afsterwe aan die lugredery bevestig het. ANA berig Emirates Airlines het eerder aan die media gesê die vrou “word behandel” en “het van die vliegtuig geval”. Maurine Nagasha, ŉ woordvoerder vir Emirates Airlines, wou geen verdere inligting gee nie. Sy het wel gesê die lugredery gee sy samewerking aan die polisieowerhede. ŉ Foto van ŉ ernstig beseerde Vassileva word sedert Woensdagaand wyd op sosiale media versprei. Die omstandighede rakende die voorval bly egter duister en word steeds ondersoek.